**Országos Óvoda Program - Alapkőletétel Kunszentmiklóson**

***Országszerte 66 óvodát épít vagy újít fel a református egyház***

**Augusztus 23-án Kunszentmiklóson ünnepélyes keretek között tették le az Áldás Református Óvoda alapkövét, az intézmény a 2022-23-as nevelési évben kezdi meg munkáját. A Magyarországi Református Egyház Országos Óvoda Programjának köszönhetően összesen 3048 új óvodai férőhely és 354 új munkahely jön létre országszerte. A fejlesztés Magyarország Kormányának 35 milliárd forintos támogatásából valósul meg.**

Az ünnepélyes alapkőletételi eseményen beszédet mondott Balog Zoltán püspök, a Magyarországi Református Egyház Zsinatának lelkészi elnöke, Salacz László országgyűlési képviselő és Pintér Gyula, a Kunszentmiklósi Református Egyházközség lelkésze, majd a kivitelező cég (Modinvest Kft.) ügyvezetőjével, Németh Miklóssal, valamint Bán Béla esperessel és ifj. Szőke Imre gondnokkal közösen elhelyezték az időkapszulát és az óvoda alapkövét.

Az Kunszentmiklósi Református Egyházközség által alapított, 3 csoportos, új, modern óvodában 75 új férőhely létesül. A beruházás várhatóan 2022 április végére készül el. A 678 millió forintos összköltségű építkezés forrását a Bethlen Gábor Alapkezelő közreműködésével, Magyarország Kormánya vissza nem térítendő támogatással biztosította.

Az új óvodaalapítás révén, valamint a már működő Baksay Sándor Református Gimnázium és Általános Iskolával Kunszentmiklóson így már 3 éves kortól lehetőség lesz arra, hogy a gyermekek az intézményesített nevelés csaknem teljes palettáján református szellemiségben részesüljenek.

Az Országos Óvoda Programban korszerű, a mai kor színvonalának megfelelő óvodák épülnek. Országosan 33 településen teljesen új óvoda épül, 16 helyszínen pedig már létező óvoda kap új épületet. 17 helyszínen már meglévő intézmény felújítását, korszerűsítését végzik el a Program során.

A Dunamelléki Református Egyházkerületben 23 intézményt érint a fejlesztés, amiből 15 új építésű beruházás. A fejlesztés összesen 2140 férőhelyet érint az egyházkerületben, amiből 1246 új óvodai férőhely. A Programnak köszönhetően 2021. szeptemberében Tabajdon már az új óvoda épületében, bővített kapacitással folytatódik az óvodai ellátás, továbbá Szentendrén az épület bővítése hamarosan lezárul, így ott 2 kislétszámú óvodai csoportban kezdik meg sajátos nevelési igényű gyermekek részlegesen integrált óvodai ellátását. Ezen felül Lovasberényben és egy budapesti helyszínen is a befejezéshez közeledik már a beruházás.

Az eseményen készült fotók innen letölthetők és szabadon felhasználhatók:

<https://drive.google.com/drive/folders/1AGDIYGk-FJVQgVDUp_9d9DPMh1cLXgyr?usp=sharing>

Részletes információk az Országos Óvoda Program honlapján: <http://www.orszagosovodaprogram.hu/>

**További sajtóinformáció:**
*Trásy Orsolya*
trasy@preport.eu
+36-30/832-66-11